**Referat**

**Møde i ph.d.-udvalget**

**18. januar 2023 kl. 13.15-15.00**

Emne: Møde i ph.d.-udvalget

Dato og tidspunkt: Onsdag den 18. januar 2023 kl. 13.15-15.00

Sted: Zoom

Deltagere: Louise Nyholm Kallestrup (LK), Teresa Cadierno (TC), Nina Bonderup Dohn (ND), Caroline Schaffalitzky de Muckadell (CS), Emilie Munch Nicholaisen (EN) Ida Aaskov Dolmer (ID), Sara Bruun Jørgensen (SJ), Giovanni Acerbis (GA), Rune Lomholt (RL)

Afbud fra: Lars Frode Frederiksen

Mødeleder: Louise Nyholm Kallestrup

Referent: Ingelise Nielsen (IN)

LK bød velkommen til alle og især til de nye stipendiater i udvalget. Derefter var der en kort præsentationsrunde.

1. **Evt. indstilling af næstformand**

Ph.d.-udvalget indstillede Giovanni Acerbis som næstformand.

1. **Delegering af kompetence til løbende at godkende ændringer i programmerne, samt godkende de studerendes sammensætning af kurser og aktiviteter ved evalueringssamtalerne, samt ECTS-vægten af aktiviteter og udenlandske kurser**

Kompetencen blev delegeret til ph.d.-skoleleder Louise Nyholm Kallestrup.

1. **Meddelelser:**
   1. **Omorganisering af ph.d.-skolen og ændret økonomi**

Omorganiseringsprocessen har stået på et års tid, men er blevet forsinket af institutomlægningen. Ind til videre er det blevet besluttet, at forskningsuddannelsesprogrammerne fortsætter indtil til sommer. RL spurgte til beslutningsprocessen og LK orienterede om, at hun og Per Krogh Hansen for noget tid siden lavede et udkast til omorganiseringen. Man interesserer sig især for programmerne samt administrationen. Når der er et færdigt udkast, vil forslaget komme i høring i Akademisk Råd og forhåbentligt også i ph.d.-udvalget inden dekanen tager den endelige beslutning. ND bemærkede, at selv om der måske kan gennemføres en effektivisering af administrationen, så er det ph.d.-udvalgets opgave at minde om, at hver stipendiat har et individuelt tilrettelagt forløb og derfor skal der tages individuelle administrative hensyn. LK understregede, at det stod centralt i alle diskussionerne af omstruktureringen.

* 1. **Ph.d.-award**

Der indstilles afhandlinger, som er forsvaret i 2022. Der kan indstilles en kandidat fra hvert institut – dog i særlige tilfælde, hvis man har to helt sublime kandidater, kan der indstilles to fra et institut, eller man kan vælge slet ikke at indstille nogen.

Sidste år skete overrækkelsen ved kandidatafslutningen, men i år er denne sløjfet. Derfor overvejes det stadig, hvordan overrækkelsen skal ske.

1. **Godkendelse af kursusudbud F23 – de generiske kurser**

Strategien fremover for de generiske kurser vil være at køre med et antal faste kurser af et vist omfang, som gentages med en kadence på halvandet til to år. De skal annonceres i god tid, så vi er sikre på, at de bliver fyldt op og afholdt. Der er to obligatoriske kurser (RCR og velkomstkurset), og det overvejes, om Becoming a researcher også skal være obligatorisk. RL bemærkede, at selv om det er en god idé at køre med genkommende kurser, så skal der være plads til forandring. SJ efterspurgte et kursus om projektstyring, og LK orienterede om, at der findes et centralt udbudt kursus om dette. TC foreslog, at man overvejede at udbyde et kursus om publicering som en del af de faste kurser. LK har desuden modtaget et forslag om at udbyde et kursus om fundraising.

**Udvalget godkendte det fremlagte kursusudbud.**

1. **Godkendelse af budget**

Den økonomiske ramme er reduceret fra kr. 500.000 til 350.000. Programmerne har fået penge i foråret efter antallet af stipendiater og til efteråret er der reserveret ca. kr. 50.000 til brug for det, der kommer efter programmerne. I alt går 158.000 til kurser og andre aktiviteter i programmerne. De generiske kurser, vejlederkurser og skriveophold for stipendiater får i alt kr. 156.000. Der er afsat kr. 35.000 til særlige kurser/aktiviteter, hvis pengene er opbrugt i programmerne eller i forhold til de generiske kurser. Desuden er der afsat kr. 1000 til buddyordningen.

Den særlige rejsepulje er sløjfet, og ID spurgte, om man alligevel stadig kunne søge ekstra midler, hvis man har brugt de kr. 30.000, som er afsat til kurser og rejser. LK svarede, at det er fakultetets opfattelse, at stipendiaterne fremover skulle finansiere deres rejser fra egne bevillinger eller søge eksterne fondsmidler.

Udvalget fandt en uklarhed i angivelsen af det beløb, som allokeres til de forskellige programmer ud fra antallet af tilknyttede stipendiater, og det blev aftalt, at der udsendes et opdateret budget, hvor det beløb er rettet fra kr. 7000 per stipendiat pr. år til kr. 3500 per stipendiat i første halvdel af 2023.

**NB: Det ændrede budget blev godkendt ved skriftlig høring den 24. januar 2023.**

1. **Håndtering af dobbeltgrader**

Beskrivelsen af proceduren for at få tildelt en dobbeltgrad skal offentliggøres på hjemmesiden. Vi har med beskrivelsen ønsket minimere uklarhederne på området og også fastlægge, hvem der har ansvaret for de enkelte processer. Det er i udgangspunkt instituttet, som skal fremsætte et ønske om, at en kandidat får en dobbeltgrad – og det er også instituttet, som skal forestå de indledende undersøgelser af, om reglerne for tildeling af ph.d.-grad på et givent udenlandsk universitet er forenelige med de danske regler. Enhver tildeling af dobbeltgrad skal ske på et udførligt aftalegrundlag, som tager højde for, at reglerne i begge lande overholdes.

**Ph.d.-udvalget tilsluttede sig den beskrevne procedure.**

1. **Mødedatoer 2023**

Udvalget besluttede at holde møde:

* 16. maj kl. 13.15-15.00
* 27. september kl. 9.15-11.00
* 29. november kl. 9.15-11.00

1. **Ansøgninger:**
   1. **Indskrivning af to stipendiater på Center for Erhvervshistorie**

Godkendt.

* 1. **20/22980 Godkendelse af bedømmelsesudvalg**

Godkendt.

* 1. **19/66172 Dispensation fra miljøskifte**

Udvalget efterspurgte en mere specificeret oversigt over dage, hvor stipendiaten har været udenlands eller planlægger at være udenlands. Stipendiaten kunne også overveje at lægge dele af miljøskiftet i et andet fagligt relevant miljø i Danmark eller det nære udland.

**Når oversigten kommer, sendes sagen i skriftlig høring.**

ND gjorde opmærksom på en principiel problemstilling vedrørende ændret adfærd efter Corona-krisen, hvor de faglige miljøer måske i højere grad forefindes online. Skal retningslinjerne for miljøskifte på den baggrund gentænkes?

1. **Eventuelt**

* LK vil på det kommende velkomstkursus i februar introducere til buddyordningen, og vil inden da opfordre stipendiater til at melde sig som buddies. RL, ID og SJ gav udtryk for interesse for at træde til som buddy.
* SJ fremsatte ønske om, at ph.d.-udvalget på et kommende møde diskuterer retningslinjerne for tildeling af ECTS-point ved rejser, konferencer og kurser.